NARIADENIE KOMISIE (ES) č. 1326/2004
z 19. júla 2004,
ktoré ustanovuje konečnú výšku dotácií pre suché krmivá na obchodnú kampaň 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 603/95 z 21. februára 1995 ustanovujúce organizáciu spoločného trhu v sektore suchých krmív (1), najmä na jeho článok 18,
keďže:
(1)
Nariadenie (ES) č. 603/95 ustanovuje v článku 3 ods. 2 a ods. 3 výšku dotácií určených na vyplatenie spracovateľským podnikom pre dehydratované alebo na slnku sušené krmivá vyprodukované počas obchodnej kampane 2003/2004 v maximálnych zaručených množstevných limitoch ustanovených v článku 4 ods. 1 a ods. 3 daného nariadenia.
(2)
Zo správ zaslaných členskými štátmi Komisii v súlade s článkom 15 písm. a) druhá odrážka nariadenia Komisie (ES) č. 785/95 zo 6. apríla 1995 obsahujúceho spôsoby uplatňovania nariadenia Rady (ES) č. 603/95 upravujúceho usporiadanie spoločného trhu v oblasti sušených krmív (2) vyplýva, že maximálne zaručené množstvo pre dehydratované krmivá bolo prekročené a maximálne zaručené množstvo pre krmivá sušené na slnku ešte nebolo prekročené.
(3)
Na základe daných skutočností musí byť výška dotácií pre dehydratované krmivá stanovená nariadením (ES) č. 603/95 redukovaná v súlade s článkom 5 daného nariadenia; pre krmivá sušené na slnku môže byť suma dotácií vyplatená príjemcom v plnej výške.
(4)
Opatrenia stanovené v tomto nariadení sú v súlade so stanoviskom Riadiaceho výboru pre suché krmivá,
PRIJALA TOTO NARIADENIE:
Článok 1
Pre obchodnú kampaň 2003/2004 sú dotácie pre suché krmivá ustanovené nariadením (ES) č. 603/95, ktorých výška pre dehydratované krmivá je uvedená v článku 3 ods. 2 a pre krmivá sušené na slnku v článku 3 ods. 3, vyplácané takto:
a)
výška dotácie pre dehydratované krmivá je redukovaná na 66,45 EUR na tonu vo všetkých členských štátoch;
b)
suma dotácie pre krmivá sušené na slnku je vyplácaná v plnej výške.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. júla 2004